**1.0 Miljøpolitik**

En miljøpolitik skal udstikke kursen for miljøarbejdet ved at indeholde de overordnede visioner og ret­ningslinjer for arbejdet. Det kan for eksempel være de krav, som virksomheden vil stille til sig selv, sine samarbejdspartnere og leverandører. En Green Key virksomhed eller tilsvarende ordninger skal udarbejde en miljø­politik i forbindelse med ansøgning om miljømærket.

Miljøpolitikken bør være meget overordnet og kort­fattet. Nedenfor ses et eksempel på en miljøpolitik, som vil kunne bruges af mange virksomheder. Til gengæld vil der være stor forskel på, hvordan de konkrete miljømål og handlingsplaner ser ud, da forholdene fra virksomhed til virksomhed varierer meget. Miljømålenes udformning vil afhænge af flere ting, som for eksempel hvor nyt udstyret er, antallet af ansatte, hvilke miljøtiltag, der allerede er gjort osv.

**Miljøpolitikken er et klart signal til omverdenen**

Når miljøpolitikken udarbejdes, er det en god ide at overveje, hvilket ambitionsniveau, virksomheden vil have på miljøområdet. Miljøpolitikken er et klart signal til omverdenen. Der­for skal virksomheden kunne leve op til de krav som stilles.

Som udgangspunkt bør politikken være offentlig, så gæsterne og omverdenen kan følge med i indsatsen. Det virker troværdigt at være ærlig om indsatsen - også om det som ikke nås. Ønsker virksomheden, at dele af politikken eller målene skal være hemmelig, fx af hensyn til årsregnskab eller en separat miljøredegørelse, skal der gives besked til sekretariatet, så materialet ikke offentliggøres.

Endelig er det en god ide at formulere miljøpolitikken sådan, at både ledelse og medarbejdere forpligtes. Det virker mere troværdigt over for medarbejderne, og ledelsens involvering giver som hovedregel en større beslutningsdygtighed.

|  |
| --- |
| **Eksempel på miljøpolitik:**Som en ansvarsbevidst virksomhed beskytter vi miljøet og naturen. **Vi:** * Sparer på naturens ressourcer og tilstræber at vores virksomhed belaster miljøet mindst muligt.
* Afsøger løbende ny viden og teknologi, som sikrer øget miljøbeskyttelse.
* Iværksætter initiativer og bruger produkter, der sparer på energi og vand
* Informerer medarbejderne om, hvordan de passer på miljøet.
* Sikrer en høj grad af genanvendelse og minimering af spild.
* Tilskynder at vores leverandører miljømæssigt lever op til vores niveau.
* Følger til enhver tid Green Keys kriterier og arbejder aktivt med ordningens anbefalinger.
 |